CELEX: 52016PC0080
Language: lv
Date: 2016-02-10
Title: Priekšlikums PADOMES ĪSTENOŠANAS LĒMUMS par to, lai pagaidu kārtā apturētu 30 % to pieteikuma iesniedzēju pārcelšanas procesu, kuri Austrijai iedalīti saskaņā ar Padomes Lēmumu (ES) 2015/1601, ar ko nosaka pagaidu pasākumus starptautiskās aizsardzības jomā Itālijas un Grieķijas labā

EIROPAS KOMISIJA
            Briselē, 10.2.2016
            COM(2016) 80 final
            2016/0045(NLE)
            Priekšlikums
            PADOMES ĪSTENOŠANAS LĒMUMS
            par to, lai pagaidu kārtā apturētu 30 % to pieteikuma iesniedzēju pārcelšanas procesu, kuri Austrijai iedalīti saskaņā ar Padomes Lēmumu (ES) 2015/1601, ar ko nosaka pagaidu pasākumus starptautiskās aizsardzības jomā Itālijas un Grieķijas labā
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               1.1. Līguma 78. panta 3. punkts un pašreizējās pagaidu pārcelšanas shēmas 
            
            
               
                  Līguma par Eiropas Savienības darbību (LESD) 78. panta 3. punkts ir daļa no kopējās patvēruma politikas, un tajā sniegts konkrēts juridiskais pamats rīcībai ārkārtas situācijās. Tas ļauj Padomei, balstoties uz Eiropas Komisijas priekšlikumu un pēc apspriešanās ar Eiropas Parlamentu, paredzēt pagaidu pasākumus dalībvalsts vai dalībvalstu labā, kura vai kuras saskaras ar ārkārtas situāciju, ko raksturo pēkšņs trešo valstu valstspiederīgo pieplūdums. LESD 78. panta 3. punktā paredzētie pagaidu pasākumi pēc būtības ir ārkārtas pasākumi. Tos var uzsākt tikai tad, kad problēmas, ko dalībvalsts vai dalībvalstu patvēruma sistēmām rada pēkšņs trešo valstu valstspiederīgo pieplūdums, ir sasniegušas noteiktu ārkārtas un smaguma pakāpi. 
               
               
                  Pamatojoties uz LESD 78. panta 3. punktu, Padome pieņēma divus lēmumus, ar ko nosaka pagaidu pasākumus starptautiskās aizsardzības jomā Itālijas un Grieķijas labā. Saskaņā ar Padomes Lēmumu (ES) 2015/1523
                     1
                   40 000 starptautiskās aizsardzības pieteikuma iesniedzēju ir jāpārceļ no Itālijas un Grieķijas uz citām dalībvalstīm. Saskaņā ar Padomes Lēmumu (ES) 2015/1601
                     2
                   120 000 starptautiskās aizsardzības pieteikuma iesniedzēju ir jāpārceļ no Itālijas, Grieķijas un citām dalībvalstīm, ja tās skar ārkārtas situācija.
               
               
                  Saskaņā ar Padomes Lēmumu (ES) 2015/1601 no to personu skaita, kuras jāpārceļ no Itālijas un Grieķijas, Austrijai ir iedalīta 3551 persona. 
               
               
                  Saskaņā ar Lēmuma 2015/1601 4. panta 5. punktu izņēmuma apstākļos dalībvalsts var līdz 2015. gada 26. decembrim paziņot Padomei un Komisijai, ka tā pagaidām nespēj piedalīties līdz 30 % to pieteikuma iesniedzēju pārcelšanas procesā, kas tai iedalīti saskaņā ar 1. punktu, norādot pienācīgi pamatotus iemeslus, kas ir saderīgi ar Līguma par Eiropas Savienību 2. pantā noteiktajām Savienības pamatvērtībām. Komisija būtu jāizvērtē sniegtie iemesli un jāiesniedz priekšlikumi Padomei attiecībā uz to, lai pagaidu kārtā apturētu līdz 30 % to pieteikuma iesniedzēju pārcelšanas procesu, kas attiecīgajai dalībvalstij iedalīti saskaņā ar 1. punktu. Pamatotos gadījumos Komisija var ierosināt pagarināt atlikušā iedalījuma pieteikuma iesniedzēju pārcelšanas termiņu līdz 12 mēnešiem pēc 13. panta 2. punktā minētā datuma.
               
               
                  Austrija 2015. gada 16. decembra vēstulē, norādot iemeslus, paziņoja Komisijai un Padomei, ka tā saskaras ar Padomes Lēmuma (ES) 2015/1601 (2015. gada 22. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā, 4. panta 3. punktā minēto situāciju, un lūdza pārcelšanas mehānisma pielāgošanu Austrijas labā. Ar 2015. gada 22. decembra vēstuli Austrija saskaņā ar Padomes Lēmuma (ES) 2015/1601 4. panta 5. punktu lūdza tai par labu noteikt pārcelšanas procesa apturēšanu pagaidu kārtā attiecībā uz līdz 30 % no pieteikuma iesniedzējiem, kas iedalīti Austrijai saskaņā ar Padomes Lēmumu (ES) 2015/1601, un pagarināt atlikušā iedalījuma pieteikuma iesniedzēju pārcelšanas termiņu līdz 12 mēnešiem pēc Padomes Lēmuma (ES) 2015/1601 13. panta 2. punktā minētā datuma.
               
            
            
               1.2. Ierosinājums attiecībā uz Austriju piemērot Padomes Lēmuma (ES) 2015/1601 4. panta 5. punktu
            
            
               
                  Austrija saskaras ar izņēmuma apstākļiem ārkārtas situācijas dēļ, ko raksturo pēkšņs trešo valstu valstspiederīgo pieplūdums tās teritorijā. 
               
               
                  Ievērojama robežu neatļautas šķērsošanas gadījumu skaita ES un sekundāras kustības visā Eiropā rezultātā ir strauji pieaudzis starptautiskās aizsardzības pieteikuma iesniedzēju skaits Austrijā. 
               
               
                  Eurostat rīcībā esošie dati liecina par patvēruma meklētāju skaita strauju pieaugumu Austrijā. Starptautiskās aizsardzības pieteikuma iesniedzēju skaits palielinājās par vairāk nekā 230 %: no 23 835 pieteikuma iesniedzējiem laikposmā no 2014. gada 1. janvāra līdz 30. novembrim līdz 80 880 pieteikuma iesniedzējiem laikposmā no 2015. gada 1. janvāra līdz 30. novembrim, un starptautiskās aizsardzības pieteikuma iesniedzēju skaits mēnesī kopš septembra pārsniedz 10 000 pieteikumu iesniedzēju mēnesī. Eiropas Patvēruma atbalsta biroja (EASO) sniegtie dati par 2015. gada decembri un 2016. gada janvāri liecina par to, ka, līdzīgi kā vairākās citās dalībvalstīs, starptautiskās aizsardzības pieteikuma iesniedzēju skaits ir samazinājies: pieteikuma iesniedzēju skaits ir attiecīgi 8392 un 5887. Šo divu mēnešu rādītāji tomēr ir augstāki nekā iepriekšējā gada attiecīgo mēnešu rādītāji.
               
               
                  Austrijā 2015. gadā bija otrs lielākais starptautiskās aizsardzības pieteikumu skaits uz vienu iedzīvotāju visā ES (saskaņā ar Eurostat rīcībā esošajiem datiem: 9421 pieteikums uz vienu miljonu iedzīvotāju), to apsteidz tikai Zviedrija.
               
               
                  Šī situācija Austrijas patvēruma sistēmai ir radījusi lielu slodzi, kas nopietni ietekmē situāciju uz vietas attiecībā uz uzņemšanas nosacījumiem un patvēruma sistēmas spēju izskatīt visus pieteikumus. 
               
               
                  Tādēļ pašreizējā situācija Austrijā, kas rada slodzi valsts spējai apstrādāt starptautiskās aizsardzības pieteikumus un nodrošināt pienācīgus uzņemšanas apstākļus personām, kurām nepārprotami vajadzīga starptautiskā aizsardzība, liek pagaidu kārtā apturēt līdz 30 % to pieteikuma iesniedzēju pārcelšanas procesu, kas Austrijai iedalīti saskaņā ar Padomes Lēmumu (ES) 2015/1601. 30 % no to personu skaita, kas Austrijai iedalītas saskaņā ar Padomes Lēmumu (ES) 2015/1601, atbilst 1065 personām. 
               
               
                  Lai mazinātu ievērojamo spiedienu, ar ko Austrija saskaras, būtu jāļauj pagaidu kārtā uz vienu gadu apturēt 30 % to pieteikuma iesniedzēju pārcelšanas procesu, kas Austrijai kā pārcelšanas mērķa dalībvalstij iedalīti saskaņā ar Padomes Lēmumu (ES) 2015/1601. 
               
               
                  Austrijai joprojām ir pienākums atlikušo iedalījumu (2486 pieteikuma iesniedzējus) ātri un regulāri pārcelt līdz 2017. gada 26. septembrim – datumam, līdz kuram piemēro Padomes Lēmumu (ES) 2015/1601. 
               
               
                  30 % pieteikuma iesniedzēju pārcelšanas procesa apturēšana uz 12 mēnešiem ir pietiekams un samērīgs pasākums, reaģējot uz situāciju Austrijā. Atlikušā iedalījuma pieteikuma iesniedzēju pārcelšanas termiņa pagarināšana pēc Padomes Lēmuma (ES) 2015/1601 13. panta 2. punktā minētā datuma nebūtu pamatota. Ir svarīgi, ka personu pārcelšana no Itālijas un Grieķijas notiek ātri un regulāri līdz 2017. gada 26. septembrim, tādējādi efektīvi mazinot ārkārtas situāciju Itālijā un Grieķijā.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
         
         
            
               2.1. Ierosināto pasākumu kopsavilkums
            
            
               
                  Lai palīdzētu Austrijai pārvarēt ārkārtas situāciju, ko raksturo pēkšņs trešo valstu valstspiederīgo pieplūdums tās teritorijā, ar ierosināto Padomes Īstenošanas lēmumu uz vienu gadu pagaidu kārtā tiek apturēts līdz 30 % to pieteikuma iesniedzēju pārcelšanas process, kas Austrijai iedalīti saskaņā ar Padomes Lēmumu (ES) 2015/1601. 
               
               
                  Austrijai joprojām ir pienākums pārcelt uz savu teritoriju 3551 personas no Itālijas un Grieķijas saskaņā ar Padomes Lēmumu (ES) 2015/1601 termiņā, kas noteikts Padomes Lēmuma (ES) 2015/1601 13. panta 2. punktā.
               
               
                  Šis Padomes Īstenošanas lēmums neietekmē trešo valstu valstspiederīgo stāvokli, kas jau ir pārcelti uz Austriju saskaņā ar Padomes Lēmumu (ES) 2015/1601. 
               
            
            
               2.2. Juridiskais pamats un instrumenta izvēle
            
            
               
                  Šā Padomes Īstenošanas lēmuma priekšlikuma juridiskais pamats ir Padomes Lēmuma (ES) 2015/1601 4. panta 5. punkts. 
               
               
                  Saskaņā ar Padomes Lēmuma (ES) 2015/1601 4. panta 7. punktu ierosinātais instruments ir Padomes Īstenošanas lēmums.
               
            
            
               2.3. Subsidiaritāte 
            
            
               
                  LESD V sadaļā “Brīvības, drošības un tiesiskuma telpa” dažas pilnvaras šajos jautājumos tiek piešķirtas Eiropas Savienībai. Šīs pilnvaras ir jāīsteno saskaņā ar Līguma par Eiropas Savienību 5. pantu, proti, ja un ciktāl dalībvalstis nevar pietiekami labi īstenot paredzētās darbības mērķus un tādēļ ierosinātās darbības mēroga vai seku dēļ tie ir labāk sasniedzami Eiropas Savienības līmenī.
               
               
                  Šajā sakarībā Eiropas Savienība īstenoja šīs pilnvaras, pieņemot Padomes Lēmumu (ES) 2015/1601. Pašreizējās darbības uzdevums ir, ņemot vērā izņēmuma apstākļus, atcelt dažus dalībvalsts pienākumus, kas izriet no minētā lēmuma, tādējādi to var veikt tikai Eiropas Savienība. 
               
            
            
               2.4. Proporcionalitāte 
            
            
               
                  Ņemot vērā iepriekš aprakstītā pieplūduma radītās situācijas neatliekamību un nopietnību, ES pašreizējās darbības daļēja apturēšana attiecībā uz Austriju nepārsniedz to, kas ir nepieciešams, lai sasniegtu mērķi, proti, efektīvi risināt radušos situāciju. Apturēšana attiecas tikai uz Austriju, tā ir daļēja un pagaidu un neietekmē to starptautiskās aizsardzības pieteikuma iesniedzēju tiesības, kuri varētu būt pārvietoti uz Austriju pirms šā priekšlikuma pieņemšanas.
               
            
            
               2.5. Ietekme uz pamattiesībām 
            
            
               
                  ES Pamattiesību hartā (“Harta”) paredzētās to starptautiskās aizsardzības pieteikumu iesniedzēju pamattiesības, kuri ietilpst Padomes Lēmuma (ES) 2015/1601 tvērumā, netiek skartas. Daļēja to saistību [izpildes] apturēšana, ko Austrija uzņēmusies kā pārcelšanas mērķa dalībvalsts, attiecas tikai uz Austriju, tā ir pagaidu un neietekmē pieteikuma iesniedzējus, kuri varētu būt pārvietoti uz Austriju pirms šā priekšlikuma pieņemšanas.
               
            
            
               3.IETEKME UZ BUDŽETU
            
            
               
                  Šis priekšlikums nerada papildu izmaksas ES budžetā.
               
            
            
               2016/0045 (NLE)
            
            
               Priekšlikums
            
            
               PADOMES ĪSTENOŠANAS LĒMUMS
            
            
               par to, lai pagaidu kārtā apturētu 30 % to pieteikuma iesniedzēju pārcelšanas procesu, kuri Austrijai iedalīti saskaņā ar Padomes Lēmumu (ES) 2015/1601, ar ko nosaka pagaidu pasākumus starptautiskās aizsardzības jomā Itālijas un Grieķijas labā
            
         
         
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Lēmumu (ES) 2015/1601 (2015. gada 22. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā
                  3
               , un jo īpaši tā 4. panta 5. un 7. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Pamatojoties uz LESD 78. panta 3. punktu, Padome pieņēma divus lēmumus, ar ko nosaka pagaidu pasākumus starptautiskās aizsardzības jomā Itālijas un Grieķijas labā. Saskaņā ar Padomes Lēmumu (ES) 2015/1523
                  4
                40 000 starptautiskās aizsardzības pieteikuma iesniedzēju ir jāpārceļ no Itālijas un Grieķijas uz citām dalībvalstīm. Saskaņā ar Padomes Lēmumu (ES) 2015/1601 120 000 starptautiskās aizsardzības pieteikuma iesniedzēju ir jāpārceļ no Itālijas un Grieķijas uz citām dalībvalstīm.
            
            
               (2)Padomes Lēmuma (ES) 2015/1601 pamatā bija LESD 78. panta 3. punkts ārkārtas situācijas dēļ, ko raksturo pēkšņs trešo valstu valstspiederīgo pieplūdums Itālijā un Grieķijā, un steidzamas nepieciešamības dēļ ātri atvieglot šo dalībvalstu situāciju saskaņā ar solidaritātes un taisnīga atbildības sadalījuma starp dalībvalstīm principu. No tā izriet, ka katrai pārcelšanas mērķa dalībvalstij būtu jānodrošina, ka pārcelšana notiek regulāri, bez kavēšanās un pietiekami augstā līmenī.
            
            
               (3)Saskaņā ar Padomes Lēmuma (ES) 2015/1601 4. panta 5. punktu izņēmuma apstākļos dalībvalsts var līdz 2015. gada 26. decembrim paziņot Padomei un Komisijai, ka tā pagaidām nespēj piedalīties līdz 30 % to pieteikuma iesniedzēju pārcelšanas procesā, kas tai iedalīti saskaņā ar 1. punktu, norādot pienācīgi pamatotus iemeslus, kas ir saderīgi ar Līguma par Eiropas Savienību (LES) 2. pantā noteiktajām Savienības pamatvērtībām. Komisija būtu jāizvērtē sniegtie iemesli un jāiesniedz priekšlikumi Padomei attiecībā uz to, lai pagaidu kārtā apturētu līdz 30 % to pieteikuma iesniedzēju pārcelšanas procesu, kas attiecīgajai dalībvalstij iedalīti saskaņā ar Padomes Lēmuma (ES) 2015/1601 4. panta 1. punktu. Pamatotos gadījumos Komisija var ierosināt pagarināt atlikušā iedalījuma pieteikuma iesniedzēju pārcelšanas termiņu līdz 12 mēnešiem pēc Padomes Lēmuma (ES) 2015/1601 13. panta 2. punktā minētā datuma.
            
            
               (4)Austrija saskaras ar izņēmuma apstākļiem ārkārtas situācijas dēļ, ko raksturo pēkšņs trešo valstu valstspiederīgo pieplūdums tās teritorijā. 
            
            
               (5)Ievērojama robežu neatļautas šķērsošanas gadījumu skaita ES palielināšanās un sekundāras kustības visā Eiropā rezultātā ir strauji pieaudzis starptautiskās aizsardzības pieteikuma iesniedzēju skaits Austrijā. 
            
            
               (6)Eurostat rīcībā esošie dati liecina par patvēruma meklētāju skaita strauju pieaugumu Austrijā. Starptautiskās aizsardzības pieteikuma iesniedzēju skaits palielinājās par vairāk nekā 230 %: no 23 835 pieteikuma iesniedzējiem laikposmā no 2014. gada 1. janvāra līdz 30. novembrim līdz 80 880 pieteikuma iesniedzējiem laikposmā no 2015. gada 1. janvāra līdz 30. novembrim, un starptautiskās aizsardzības pieteikuma iesniedzēju skaits mēnesī kopš septembra pārsniedz 10 000 pieteikumu iesniedzēju mēnesī. Neraugoties uz to, ka saskaņā ar EASO datiem pieteikuma iesniedzēju skaits 2015. gada decembrī un 2016. gada janvārī, salīdzinot ar iepriekšējiem mēnešiem, ir samazinājies, šis rādītājs joprojām ir augsts.
            
            
               (7)Austrijā 2015. gadā bija otrs lielākais starptautiskās aizsardzības pieteikumu skaits uz vienu iedzīvotāju visā ES (saskaņā ar Eurostat rīcībā esošajiem datiem: 9 421 pieteikums uz vienu miljonu iedzīvotāju), to apsteidz tikai Zviedrija.
            
            
               (8)Šī situācija Austrijas patvēruma sistēmai ir radījusi lielu slodzi, kas nopietni ietekmē situāciju uz vietas attiecībā uz uzņemšanas nosacījumiem un patvēruma sistēmas spēju izskatīt visus pieteikumus. 
            
            
               (9)Tādēļ sakarā ar pašreizējo migrācijas situāciju Austrijā un slodzi valsts spējai apstrādāt starptautiskās aizsardzības pieteikumus un nodrošināt pienācīgus uzņemšanas apstākļus personām, kurām nepārprotami vajadzīga starptautiskā aizsardzība, ir pamatoti uz vienu gadu pagaidu kārtā apturēt 30 % to pieteikuma iesniedzēju pārcelšanas procesu, kuri Austrijai iedalīti saskaņā ar Padomes Lēmumu (ES) 2015/1601, tas atbilst 1065 personām.
            
            
               (10)Pagaidu apturēšanas periodā Austrijai joprojām ir pienākums turpināt atlikušā iedalījuma pieteikuma iesniedzēju ātru un regulāru pārcelšanu. 
            
            
               (11)30 % pieteikuma iesniedzēju pārcelšanas procesa apturēšana uz vienu gadu ir pietiekams un samērīgs pasākums, reaģējot uz situāciju Austrijā. Atlikušā iedalījuma pieteikuma iesniedzēju pārcelšanas termiņa pagarināšana pēc Padomes Lēmuma (ES) 2015/1601 13. panta 2. punktā minētā datuma nebūtu pamatota. Ir svarīgi, ka personu pārcelšana no Itālijas un Grieķijas notiek ātri un regulāri līdz 2017. gada 26. septembrim, tādējādi efektīvi mazinot Itālijā un Grieķijā esošo ārkārtas situāciju.
            
            
               (12)Ņemot vērā to, ka šā Padomes Īstenošanas lēmuma mērķus nevar pietiekami labi sasniegt atsevišķās dalībvalstīs, bet rīcības mēroga un iedarbības dēļ tos var labāk sasniegt Savienības līmenī, Savienība var pieņemt pasākumus saskaņā ar LES 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā Padomes Īstenošanas lēmumā paredz vienīgi tos pasākumus, kas ir vajadzīgi minēto mērķu sasniegšanai. 
            
            
               (13)Ar šo Padomes Īstenošanas lēmumu tiek ievērotas pamattiesības un principi, kas ir atzīti Eiropas Savienības Pamattiesību hartā. 
            
            
               (14)Tā kā Apvienotā Karaliste nepiedalās Padomes Lēmumā (ES) 2015/1601, Apvienotā Karaliste nepiedalās šā lēmuma pieņemšanā, un šis Padomes īstenošanas lēmums nav tai saistošs un nav jāpiemēro.
            
            
               (15)Tā kā Īrija nepiedalās Padomes Lēmumā (ES) 2015/1601, Īrija nepiedalās šā lēmuma pieņemšanā, un šis Padomes īstenošanas lēmums nav tai saistošs un nav jāpiemēro.
            
         
         
            
               (16)Saskaņā ar 1. un 2. pantu Protokolā Nr. 22 par Dānijas nostāju, kas pievienots LES un LESD, Dānija nepiedalās šā lēmuma pieņemšanā, un Dānijai šis Padomes Īstenošanas lēmums nav saistošs un nav jāpiemēro. 
            
            
               (17)Ņemot vērā situācijas steidzamību, šim Padomes Īstenošanas lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī,
            
            
               IR PIEŅĒMUSI ŠO LĒMUMU. 
            
            
               1. pants
            
            
               1065 pieteikuma iesniedzēju, kuri Austrijai iedalīti saskaņā ar Padomes Lēmumu (ES) 2015/1601, pārcelšanu pagaidu kārtā aptur līdz ... [viens gads pēc šā Padomes Īstenošanas lēmuma pieņemšanas]. 
            
            
               2. pants
            
            
               Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Padomes Lēmums (ES) 2015/1523 (2015. gada 14. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā (OV L 239, 15.9.2015., 146. lpp.).
               
               
                  
                     (2)
                  Padomes Lēmums (ES) 2015/1601 (2015. gada 22. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā (OV L 248, 24.9.2015., 80. lpp.).
               
               
                  
                     (3)
                  OV L 248, 24.9.2015., 80. lpp.
               
               
                  
                     (4)
                  Padomes Lēmums (ES) 2015/1523 (2015. gada 14. septembris), ar ko nosaka pagaidu pasākumus starptautiskās aizsardzības jomā Itālijas un Grieķijas labā OV L 239, 15.9.2015., 146. lpp.